floradania.dk 19/2011

Artikel: Spanske margeritter hitter 
Osteospermum, også kendt som spansk eller kapsk margerit, er en af de helt store kulturer på danske hænder. Men selv med en årlig produktion på ca. 8 mio. fordelt på utallige farvenuancer og typer, er der stadig plads til gartnerens personlige favorit

Innovationslysten blomstrer.
Hvert år bruges der mange ressourcer på produktudvikling, og der bliver sorteret med hård hånd i arvemassen, for kun de bedste overlever. Bag udvælgelsen, som tre danske førende forædlere står for, ligger objektive kriterier såsom forbedret holdbarhed, kommende forbrugertrends eller farver. 
Det er derfor håndplukket materiale, gartnerier producerer planterne ud fra. Men bag den professionelle facade er et menneske af kød og blod, og det sker ikke sjældent, at en gartner falder pladask for en ny sorts charme og kvaliteter. Se her tre eksempler:

Varm sommerlig glød
Mette Nørgård Larsen, der sammen med sin mand Thomas driver Gartneriet Møllerhøj i Odense, har fundet sin personlige favorit i nyheden Yellow Halo,
-	Yellow Halo er simpelthen indbegrebet af dansk sommer. Med sin varme og sommerlige kulør lyser den op som solen selv i havens krukker og bede, 
siger Mette Nørgård Larsen, der anbefaler, at man sørger for fjerne de nederste visne blade for at få mest muligt ud af planternes gode vækstegenskaber og bevare den flotte, kompakte form.
-	Spanske margeritter elsker sol, men trives også i havens skyggepletter. Hvis man vander dem godt i starten og giver dem plads til at vokse og udfolde sig, har man altid sol og sommer i haven til langt hen på efteråret,
slutter Mette Nørgård Larsen. 
Mørk skønhed
Keld Stig Andersen fra det odenseanske gartneri, 3kanten, har fået et godt øje til en dramatisk mørk skønhed opkaldt efter vores kronprinsesse. 
-	Ligesom kronprinsessen er planten Mary utrolig populær, ja den er nok en af vores mest efterspurgte sorter, fordi den er så holdbar og pynter i haven lige indtil, frosten sætter ind, 
fortæller Keld Stig Andersen.
-	Mary er en rank og frodig plante, som hele tiden kvitterer med masser af nye skud – så på det punkt ligner den også kronprinsessen,
smiler Keld Stig Andersen.
Den fineste blomst
Hos gartner Nicolai Abildgaard fra Marslev ved Odense er der også nye skud på stammen såvel i gartneriet som i familien, der for nylig er blevet udvidet med datteren Alberte. 
-	Min favoritplante er nyheden fra i år, Rozia, hvis friske, sartrose farve er unik inden for Osteospermum og meget populær ude blandt forbrugerne. Jeg håber, de er lige så vilde med Rozia, som jeg er med Alberte,
siger Nicolai Abildgaard.
Fakta: 
Osteospermum er det latinske navn for spansk eller kapsk margerit. Der findes tre forædlere i verdensklasse i Danmark: Sunny ApS, Dalina ApS og Sakata Ornamentals, som sørger for, at gartnerne i hele Europa har det bedste materiale at producere planter ud fra.

Osteospermum, der er et-årig, trives bedst i direkte sol eller let skygge. Planten skal holdes konstant fugtig og må ikke tørre ud. Gødes i vækstperioden.

Billedtekst: Mette Nørgård Larsen med Osteospermum Cape Daisy ® Yellow Halo
Keld Stig Andersen med Osteospermum Sunny ® Mary
Nicolai Abildgaard med Osteospermum  Dalina ® Rozia